સંવાદનો દોર આગળ વધારતા ભરતસિંહ કહે છે, અત્યારે ગુજરાતમાં દરેક વર્ગ દુઃખી છે. ખેડૂત, મહિલા, યુવાન, આંગણવાડી બહેનો હોય કે ફિકસ પગારમાં નોકરી કરનારા હોય ગુજરાતમાં સામાન્ય જનતાનાં ચહેરા પરથી નૂર ઉડી ગયું છે, પરેશાન છે ત્યારે અમે એવી સરકાર લાવવા માગીએ છીએ જેનાથી ગુજરાતની દુઃખી જનતાનાં ચહેરા પર ખુશાલી જોવા મળે. ખુશ રહે ગુજરાત અને નવસર્જન ગુજરાતનો નારો એટલે જ અમે આપ્યો છે. ગુજરાત આર્થિક રીતે સમૃદ્ધ થાય તે માટે અમારી પાર્ટીનાં પ્રયાસો છે પણ એ માત્ર જીડીપી જેવા આંકડામાં જ વિકાસ થાય તેવું અમે નથી ઈચ્છતા પણ ગુજરાતની પ્રજાનો હેપીનેસ ઈન્ડેક્ષ મતલબ કે ખરા અર્થમાં સુખાકારી આવે અને લોકોનાં ચહેરા પર તે ખુશાલી જોવા મળે તેવું ગુજરાત અમે બનાવવા માગીએ છીએ. ગુજરાતમાં ભાજપની સરકાર આવ્યા બાદ હ્યુમન ડેવલપમેન્ટનાં તે કાર્યો બંધ થઈ ગયા છે તે અમે ફરી ચાલુ કરવા માગીએ છીએ અને તે જ અમારો એજન્ડા છે.